text: Trafikkaos: Bro spærret efter uheld med 12 biler
  14 september 2017 kl. 14.39
  Vejlefjordbroen er spærret i nordgående retning efter et uheld, hvor tolv biler er involveret. 
  Det nordgående spor på Vejlefjordbroen er spærret, efter tolv biler har været involveret i et uheld på broen. Det oplyser Sydøstjyllands Politi til TV SYD. 
   - Det nordgående spor er helt spærret, og det er svært at få afviklet trafikken på grund af cykelløbet i Vejle i dag, siger vagtchef Jørn Lindhardt fra Sydøstjyllands Politi til TV SYD. 
  Det cykelløb, som vagtchefen henviser til, er PostNord Danmark Rundt, der kører i Vejle i dag. Det betyder, at flere veje i midtbyen er spærret, og det gør altså ifølge vagtchefen kun den trafikale situation mere tilspidset.
  Allerede nu er der kø og langsom trafik omkring Vejle, og trafikken kan altså ikke ledes igennem byen som følge af cykelløbet. Der er meldinger om op til 10 kilometer stillestående kø i nordgående retning. 
  Politiet oplyser, at der ikke er nogen, der er kommet alvorligt til skade ved uheldet. Politiet ved endnu ikke, hvad der har været årsag til sammenstødet. 
  Vejdirektoratet oplyser, at oprydningen tidligst er færdigt om en times tid.
  